《左传引逸诗》
先秦·佚名

翘翘车乘。
招我以弓。

岂不欲往。
畏我友朋。

我无所监。
夏后及商。

用乱之故。
民卒流亡。

俟河之清。
人寿几何。

兆云询多。
职竞作罗。

虽有丝麻。
无弃管蒯。

虽有姬姜。
无弃蕉萃。

凡百君子。
莫不代匮。

周道挺挺。
我心扃扃。

讲事不令。
集人来定。

礼义不愆。
何恤于人言。

淑慎尔止。
无载尔伪。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。